钦定古今图书集成/明伦汇编/宫闱典/第038卷 > 太祖柴皇后
## 钦定古今图书集成/明伦汇编/宫闱典/第038卷 > 太祖柴皇后

按《五代史周家人传》：“太祖圣穆皇后柴氏，邢州尧山
人也。与太祖同里，遂以归焉。太祖微时，喜饮博任侠，
不拘细行，后常谏止之。太祖状貌奇伟，后心知其贵
人也，事之甚谨。及太祖即位，后已先卒，乃下诏故夫
人柴氏追册为皇后，谥曰圣穆。”

按《宋史张永德传》：“初魏人柴翁，以经义教里中，有女，
后唐庄宗时备掖庭，明宗入洛，遣出宫，柴翁夫妻往
迎之，至鸿沟，遇雨甚，逾旬不能前，女悉取装具，计值
千万，分其半以与父母，令归魏，曰：‘儿见沟旁邮舍队
长，项黵黑为雀形者，极贵人也，愿事之’。问之，乃周祖
也。父母大愧，然终不能夺，他日语周祖曰：‘君贵不可
言，妾有缗钱五百万，资君时不可失’。”周祖因其资，得
为军司。柴翁好独寝，人传其能司冥间事。一旦晨起，
大笑不已，妻问之，不对。翁好饮，其妻逼令饮，极醉，因
漏言曰：“花项汉作天子矣。”

按苏辙《龙川别志》：“周高祖柴，后魏成安人。父曰柴三
礼，本后唐庄宗之嫔御也。庄宗没，明宗遣归其家。行
至河上，父母迓之。会大风雨，止于逆旅数日，有一丈
夫冒雨走过其门，衣敝破裂，不能自庇。后见之，惊曰：
‘此何人耶’？逆旅主人曰：‘此马铺卒吏郭雀儿者也’。后
召与语，异之，谓父母曰：‘此贵人，我当嫁之’。父母恚曰：
‘汝帝左右人，归当嫁节度使，奈何嫁此乞人’？”后曰：“我
久在宫中，颇识贵人，此人贵不可言，不可失也。橐中装分半与父母，我取其半。”父母知不可夺，遂成婚于
逆旅中。所谓郭雀儿，则周祖也。后每资以金帛，使事
汉祖，卒为汉佐命。后父柴三礼，既老，夜寐辄不觉，昼
起常寡言笑，其家问之，不荅。其妻醉之以酒，乃曰：“昨
见郭雀儿已作天子。”初，周祖兵征淮南，过宋州，宋州
使人劳之于葛驿。先有一男子一女子，不知所从来，
转客于市，佣力以食。父老怜其愿也，醵酒食衣服，使
相配为夫妇。及周祖至，市人聚观，女子于众中呼曰：
“此我父也。”市人驱之去。周祖闻之，使前问之，信其女
也，相持而泣，将携之以行，女曰：“我已嫁人矣。”复呼其
夫视之，曰：“此亦贵人也。”乃俱挈之军中，奏补供奉官，
即张永德也。及周祖入汴，汉末帝以兵围其第，今皇
建院是也。尽诛其家，惟永德与其妻在河阳为监押，
末帝亦命河阳诛之。河阳守呼永德以敕视之，永德
曰：“丈人为德不成，死未晚也。”河阳守以为然，虽执之
于狱，所以馈之甚厚，亲问之曰：“君视丈人事得成否？”
永德曰：“殆必然。”以《柴三礼梦》所见为验。未几而捷报
至，周祖亲戚尽诛，惟永德夫妇，遂极富贵。